ฟิทช์คงเครดิตในประเทศบริษัทฟินันซ่าที่BBB
ฟิทช์ เรทติ้งส์ ประกาศคงอันดับเครดิตภายในประเทศ "ฟินันซ่า" ที่ระดับ BBB แนวโน้มเครดิตมีเสถียรภาพ
29 ก.ค. 2553

ฟิทช์ เรทติ้งส์ ประกาศคงอันดับเครดิตภายในประเทศ "ฟินันซ่า" ที่ระดับ BBB แนวโน้มเครดิตมีเสถียรภาพ
รายงานข่าวจาก บริษัท ฟิทช์ เรทติ้งส์ (ประเทศไทย)  ประกาศคงอันดับเครดิตภายในประเทศ (National rating) ระยะยาวของบริษัทฟินันซ่า จำกัด (มหาชน) หรือ FNS ที่ระดับ ‘BBB(tha)’ แนวโน้มเครดิตมีเสถียรภาพและอันดับเครดิตภายในประเทศระยะสั้นที่ระดับ F3(tha)
อันดับเครดิตของ FNS สะท้อนถึงผลประกอบการที่อ่อนแอลงใน 2-3 ปีที่ผ่านมา และความเสี่ยงด้านสภาพคล่อง อย่างไรก็ตามระดับเงินทุนที่แข็งแกร่งและการลดขนาดเงินลงทุนในธุรกิจที่มีความเสี่ยง จะช่วยลดความเสี่ยงดังกล่าวได้ในระดับหนึ่ง นอกจากนี้อันดับเครดิตยังพิจารณาถึงการที่ FNS มิได้มีสถาบันการเงินที่แข็งแกร่งเป็นผู้ถือหุ้นหลัก ขณะเดียวกันการลงทุนในธุรกิจให้เช่าที่ดิน แม้ว่าอาจจะช่วยก่อให้เกิดรายได้ที่สม่ำเสมอ แต่การเพิ่มระดับของหนี้สินหรือการพึ่งพาแหล่งเงินทุนระยะสั้นที่มากขึ้นอาจส่งผลต่ออันดับเครดิตในทางลบได้
FNS ได้ปรับเปลี่ยนกลยุทธในการทำธุรกิจในปี 2552 ซึ่งรวมถึงการเข้าควบรวมธุรกิจนายหน้าซื้อขายหลักทรัพย์กับอีก 2 บริษัท การลดขนาดธุรกิจเงินทุน การปิดกิจการกองทุนในต่างประเทศบางส่วน และการลงทุนใหม่ในธุรกิจให้เช่าที่ดิน
FNS ขาดทุนสุทธิ 453 ล้านบาท ในปี 2552 จากขาดทุนสุทธิ 615 ล้านบาทในปี 2551 โดยมีสาเหตุหลักมาจากรายได้ที่ปรับตัวลดลง และรายจ่ายที่เกี่ยวกับการปรับโครงสร้างธุรกิจเงินทุน ในไตรมาสที่ 1 ของปี 2553 ขาดทุนสุทธิลดลงเป็น 21 ล้านบาท (เทียบกับผลขาดทุนจำนวน 161 ล้านบาทในไตรมาสที่ 1 ของปี 2552) เนื่องจากค่าใช้จ่ายที่ปรับตัวลดลงอย่างมาก แต่รายได้รวมยังคงปรับตัวลดลงเนื่องจากรายได้จากธุรกิจเงินทุนและหลักทรัพย์ลดลงหลังจากการปรับโครงสร้างของกลุ่ม
เงินทุนส่วนใหญ่ของ  FNS เป็นเงินทุนระยะสั้น ประกอบด้วยตั๋วแลกเงินที่ออกให้แก่นักลงทุนสถาบันและรายย่อย และสินเชื่อจากธนาคาร เงินฝากทั้งหมดของบริษัทเงินทุน (ส่วนใหญ่เป็นตั๋วเงินฝาก) ได้มีการคืนให้แก่ผู้ฝากทั้งหมด เนื่องจากบริษัทดังกล่าวได้คืนใบอนุญาตประกอบธุรกิจเงินทุนให้กับกระทรวงการคลังไปแล้วในปี 2552 ซึ่งช่วยให้ฐานะสภาพคล่องของบริษัทปรับตัวดีขึ้น โดยอัตราส่วนสินทรัพย์หมุนเวียนต่อหนี้สินหมุนเวียนปรับตัวดีขึ้นเป็น 1.4 เท่าและสินทรัพย์สภาพคล่องต่อหนี้สินระยะสั้นปรับตัวดีขึ้นมาอยูที่ 114.9%  ณ สิ้นเดือนมี.ค.2553 จาก 86.7% ณ สิ้นปี 2551 
ส่วนของผู้ถือหุ้นของ FNS ปรับตัวลดลงอย่างมากเนื่องจากการขาดทุนอย่างต่อเนื่องตั้งแต่ปี 2550 บริษัทขาดทุนสะสมปรับตัวเพิ่มขึ้นเป็น 391 ล้านบาท ณ สิ้นเดือนมี.ค.2553 อย่างไรก็ตามบริษัทยังคงมีเงินทุนที่แข็งแกร่ง โดยอัตราส่วนของส่วนของผู้ถือหุ้นต่อสินทรัพย์ปรับตัวดีขึ้นเป็น 68.3% ณ สิ้นเดือนมี.ค.2553 จาก 34.3% ณ สิ้นปี 2551 สาเหตุหลักมาจากสินทรัพย์ที่ปรับตัวลดลง  อย่างไรก็ตาม ในระยะยาวการที่ FNS ไม่มีผู้ถือหุ้นหลักที่เป็นสถาบันการเงินที่แข็งแกร่ง ส่งผลให้บริษัทมีความเสี่ยงด้านสภาพคล่องในภาวะที่เกิดความผันผวนในตลาด ซึ่งเป็นปัจจัยที่จำกัดอันดับเครดิต
แม้ว่าผลกำไรยังคงอยู่ในระดับที่อ่อนแอ แต่แนวโน้มอันดับเครดิตยังคงมีเสถียรภาพเนื่องจากระดับเงินทุนที่แข็งแกร่ง อย่างไรก็ตามความเสี่ยงที่อาจจะเกิดในอนาคตอาจมาจากการผลประกอบการที่อ่อนแอลงอย่างต่อเนื่อง รวมถึงการปรับตัวเพิ่มขึ้นของหนี้สิน และความเสี่ยงจากธุรกิจให้เช่าที่ดินที่สูงขึ้น
หลักเกณฑ์การจัดอันดับเครดิตหาได้ที่ www.fitchratings.com ในการจัดอันดับเครดิตของบริษัทนี้ ฟิทช์ได้ใช้หลักเกณฑ์ตาม Global Financial Institutions Criteria ลงวันที่ 29 ธ.ค.2552 Rating Criteria for Securities Firms ลงวันที่ 29 ธ.ค.2552 Bank Holding Companies ลงวันที่ 29 ธ.ค.2552 และ National Rating-Methodology Update ลงวันที่ 18 ธ.ค.2549